મેં જ્યારે 600 કાર ભેટ આપવાની વાત આપના જુદા જુદા કર્મચારીઓ પાસેથી સમજવાનો પ્રયત્ન કર્યો ત્યારે મને કંઈક જુદુ જ જાણવા મળ્યુ. થોડીક ક્ષણ તો મને આઘાત લાગ્યો, કારણ તમારા જેવા માલિક અને શ્રેષ્ઠી આટલુ તો જુઠ્ઠુ બોલે જ નહીં તેની મને પાક્કી ખબર છે, પણ જેમ જેમ સત્ય જાણવા હું આગળ વધતો ગયો તેમ તેમ મને સમજાયુ કે આપ જુઠ્ઠુ તો બોલતા નથી, પણ સાચુ પણ બોલતા નથી. તમે સત્ય અને અસત્યની વચ્ચે ઉભા છો તેવુ સ્પષ્ટ થયુ. તમારી જાહેરાત અને દાવા પ્રમાણે તમે કર્મચારીઓને બોનસ પેટે કાર આપી રહ્યા છો. આ જાહેરાત વાંચી અમારા છાપા અને ટીવીવાળા મિત્રો બહુ રાજી થયા અને અમારૂ કામ પણ લોકોના સુખમાં રાજી થવાનું છે. આપના પ્રસાર અને પ્રચારનું કામ કરતા આપના કર્મચારીઓને ખાસ અભિનંદન આપજો કારણ આપના અર્ધ સત્યને ઉત્તમ પેકેજીંગ કરી તેનું માર્કેટીંગ કરી તેમણે અમને તે માલ વેંચ્યો.